Mezőcsáti Református Egyházközség - Konfirmandus találkozó Ózdon
Dátum: 2010. március 14. vasárnap, 12:21 Közzétette: kaf
A parókia udvaráról indultunk kisbusszal, Gazda István esperes úr és Victor László nagytiszteletű úr kíséretében. Amikor odaértünk, szíves fogadtatásban volt részünk. Süteménnyel és teával kínáltak bennünket.
A gyülekező után átmentünk a nem túl nagy, de annál szebb templomba. Egy fehér orgonán kísérte a kántor az énekeket, melyek a kupolás mennyezet alatt nagyon szépen szólaltak meg. Lezákné Hajdu Enikő nagytiszteletű asszony, az ózdi gyülekezet lelkipásztora prédikált nekünk. Majd ifjúsági énekeket tanultunk, és Gazda István esperes úr tartott előadást a konfirmációról, előnyeiről.
Félórás szünet után négy csoportba rendeződött a társaság, és az egyházi életünkkel kapcsolatos témákat dolgoztuk fel, egy-egy csoportvezető felnőtt segítségével. A mi csoportunkban felmerült témaként, hogy elvárható-e hogy fűtés legyen a templomban, vagy hogy az orgona mellett más hangszer (pl. gitár) is megszólaljon az istentiszteleteken. Ezután ismét a templomba mentünk, és a találkozót lezáró istentiszteleten a csoportvezetők beszámoltak a csoportok munkájáról és a kialakult véleményéről.
Nagyon jól éreztük magunkat, más gyülekezetekből érkezett fiatalokkal ismerkedhettünk meg, és dolgozhattunk együtt, hiszen úgy osztották szét a gyerekeket, hogy egy–egy csoportban több gyülekezetből legyenek tagok.
Délután 13:00 óra után indultunk haza. Isten segítségével szerencsésen érkeztünk meg.
Ésik Ádám János